Gedagte vir die dag: AllesFoto verskaf aan Maroela Media Jesus het gesê: “Menslik gesproke is dit onmoontlik. Maar by God is alles moontlik!” (Matteus 19:26) As God in staat is om die wêreld te skep en elke siel los te koop, is daar tog sekerlik niks wat vir Hom té moeilik kan wees nie! Alles is moontlik by God. Hierdie God wat alles kan doen, is ’n God wat jou liefhet en wat vir jou deur sy Seun ’n weg gebaan het om Hom te ken, te hoor en sy hand in jou lewe te ervaar. Dít is die God wat jy dien. Hy wil Homself aan jou openbaar. Hy sou jou nie beveel om tot Hom te bid, om Hom dinge te vra, as Hy nie van plan was om te reageer nie. Daarom kan jy met vertroue na die Here toe gaan. Gaan met vertroue na Hom en gaan met nederigheid na Hom. Nederigheid omdat jy die almagtige God nader. Hy hoor jou alreeds.